khistorydata/jeongjo-sjw-relations huggingface dataset:
정조 23년
持平柳遠鳴疏曰伏以臣直一庸陋下品耳幸蒙天地洪造釋褐之初濫選於講製之列數年之間猥玷於記注之任出入邇班昵近耿光雨露煦濡之澤若偏於臣身闔門感祝惟以竭蹶奔走爲萬一之報而其奈才識蔑裂醜拙畢露孤負我殿下作成之至意奬發之盛恩每自循省惶恧交中不自意柏府新銜有隕自天恩敎鄭重除旨輝耀螻蟻賤臣何以得此於君父也百拜九頓莫知措躬之所也適當文廟之行禮繼有享官之塡差臣於是怵畏義分不得不章皇出肅而又値太廟享事不敢言私職名之縻身拖至于一旬以臣譾劣之姿豈或近似於風憲之地而若固有之因以爲蹲冒之計哉且伏況臣之老母風痰之症經歲沈痼少失調治輒致添劇今當換節之時重添感冒諸症迭發胃敗而飮啖專却氣喘而轉側須人連試藥餌未能取效臣方左右扶將方寸煎熬此時供職實無其勢玆敢疾聲呼籲於天地父母之前伏乞聖慈俯賜鑑諒亟許鐫遞以便救護仍治臣瀆擾之罪以肅朝綱千萬顒祝臣無任云云省疏具悉爾其勿辭救護
정조 23년
副修撰金熙周疏曰伏以臣猥以無似屢被洪私前後除命皆出特恩登第未久華顯已極臣不敢知聖明何所取於臣而誤恩之隆且至至是哉苟使臣有寸長尺善可以裨補其萬一者固當殫竭無隱思所以報效之道而特以臣至庸陋極鈍滯講製四年尙居人後剔歷三司徒溺己職臣之駑下無用豈但臣自知之聖鑑亦已俯燭矣臣雖感激恩私怵畏義分矢心向前夷險不擇而每自循省愧懼無地又何敢妄陳情私自犯僭越之誅哉以此徊徨趑趄囁嚅不發今已屢月而烏鳥之情終不敢自阻於仁愛之天冒萬死仰首鳴號惟聖明垂憐焉噫人孰無父子之愛而臣之情私臣所獨有臣父晩擧臣一子未病而常憂其有疾已長而常視以嬰孩艱辛育養粗至成立臣之至鈍至愚已自幼少而然矣每以臣之不若人爲憂敎誘之不入則箠楚呵叱亦無不用而及臣就睡手以撫之四十年如一日也爲人父愛子之情有如是矣緣臣不肖無所成就臣又命道奇薄無他弟妹事父兼母相依爲命君子一樂此生難復雖遇喜事有淚先零臣之情事良亦慽矣臣纔登科第遊官屢年以臣私情豈有一時離捨之勢而臣父嘗語臣曰汝以遐逖之蹤初無汲引之路而受恩罔極榮耀已至勿以老我爲念必須筋力奔走以報答爲心每有除命促令登途臣之一身非臣自有退而老父是怙進而上天是恃而每念古人事親日短之語未嘗不臆塞而涕下也常以不能及養於臣母者必欲盡職於臣父而臣父今年六十有九爾素抱貞疾添歇無時私計不足至情未伸人子喜懼之心何所不至臣於此時若得一小邑獲遂一日之養則臣之至願畢矣臣以鹵莽尤乏才諝民社之責宜所逡巡何敢自擔而情急便養不遑揆度玆敢瀝血陳籲於天地父母之前伏乞聖慈特命選部許畀臣一窠俾盡調養之方焉臣之濫叨見職已踰一年而恩眷冞隆絲毫未效區區陳乞自知僭妄而造化本自大公微物各有私情含忍不得冒沒呼籲誠極屑越無所逃罪臣無任云云省疏具悉疏辭下該曹稟處
정조 23년
宗廟冬享大祭親行敎是時亞獻官左議政沈煥之預差光恩副尉金箕性終獻官右議政李時秀預差安昌君燝進幣瓚爵官吏曹判書徐龍輔預差吏曹參判李書九奠幣瓚爵官吏曹參議尹光普預差副護軍李魯春薦俎官戶曹判書趙鎭寬預差戶曹參判李基讓禮議使禮曹判書金文淳預差禮曹參判鄭大容典祀官奉常寺正金晦彬廟司令沈周賢宮闈令尙膳金允謙尙膳劉仁獐尙膳金性彦尙膳曺壽喆尙膳康壽甲尙膳李得完堂上執禮護軍金祖淳堂下執禮應敎尹序東第一室執尊修撰朴崙壽第二室執尊司果柳河源第三室執尊司成李錫夏第四室執尊司果李顯道第五室執尊宗簿正徐有沂第六室執尊京畿都事洪秉益第七室執尊司果崔履亨第八室執尊吏曹正郞李東煥第九室執尊司果兪鉉章第十室執尊司果崔重圭第十一室執尊司果尹之鉉第十二室執尊司果蔡趾永第十三室執尊掌令鄭澣第十四室執尊司果尹愭第一室大祝直閣金近淳第二室大祝兵曹正郞朴鍾淳第三室大祝直講張至冕第四室大祝副修撰曺允遂第五室大祝兵曹正郞柳畊第六室大祝校理尹悌東第七室大祝司果金銑第八室大祝執義沈奎魯第九室大祝副應敎趙弘鎭第十室大祝奉常判官金熙華第十一室大祝副校理閔命爀第十二室大祝司果趙得永第十三室右通禮曺錫中第十四室檢閱李存秀第一室祝史司果安策第二室祝史副修撰金熙周第三室祝史正言李東冕第四室祝史掌令南惠寬第五室祝史司果柳台佐第六室祝史持平金熙洛第七室祝史軍資正鄭弼祚第八室祝史典籍李敬參第九室祝史司果任㸁第十室祝史司果李敬臣第十一室祝史兵曹佐郞金秀臣第十二室祝史禮曹正郞尹孝賓第十三室祝史兵曹佐郞李奎鎭第十四室祝史司果韓義運第一室齋郞獻納李垿第二室齋郞司果尹命烈第三室齋郞司果宋知濂第四室齋郞正言姜俊欽第五室齋郞持平柳鳴遠第六室齋郞檢閱洪奭周第七室齋郞注書金啓溫第八室齋郞權知承文院副正字尹孝植第九室齋郞司正李英發第十室齋郞副司正任百禧第十一室齋郞司正尹致永第十二室齋郞司正李允謙第十三室齋郞司正呂東植第十四室齋郞司正金邁淳第一室捧俎官戶曹正郞李靖模第二室捧俎官刑曹正郞鄭昌耆第三室捧俎官司僕僉正金履錫第四室捧俎官戶曹佐郞徐洛修第五室捧俎官司僕主簿朴宗羽第六室捧俎官平市主簿金世淵第七室捧俎官副司正南寅老第八室捧俎官敦寧主簿李義福第九室捧俎官尙衣主簿洪赫第十室捧俎官漢城主簿李奎南第十一室捧俎官敦寧判官金思䄷第十二室捧俎官掌樂主簿李潢第十三室捧俎官平市令徐應輔第十四室捧俎官司果尹光心盥洗位典籍李泰熙司藝李昇羽爵洗位典籍吳聖根直講金必宣亞終獻盥洗位司藝崔雲翰掌牲令典牲判官韓用謙協律郞掌樂正柳頤玄贊者引儀金思卨引儀崔日運謁者引儀李英孝兼引儀李義勝贊引兼引儀趙明益兼引儀李儀逵祭監韓翼鎭金命淵七祀獻官漢城庶尹吳在鎭預差司䆃僉正鄭存玉祝史典籍許栮齋郞司甕直長朴弘壽功臣獻官尙衣僉正趙鎭寧預差司果任光白祝史宗簿主簿柳鎭澤齋郞掌苑奉事權瑞應
정조 23년
己未十月初九日子時上行宗廟冬享大祭親祭入侍時行都承旨李集斗行左承旨李益運右承旨鄭尙愚左副承旨沈象奎右副承旨徐有聞同副承旨金履永假注書李弘謙李游夏記注官金景煥承膺祚以次侍立訖時至左通禮跪啓外辦上具冕服以出禮儀使前導至東門外禮儀使跪啓執圭集斗進圭上執圭入自正門詣版位西向立禮儀使啓請行事軒架作保太平之樂保太平之舞作樂八成上行四拜禮仍行晨祼禮禮儀使前導詣盥洗位盥手訖陞自阼階詣第一室尊所西向立登歌作保太平之樂保太平之舞作仍詣神位前北向跪集斗奉香盒履永奉香爐跪進上三上香集斗奠爐于案進幣瓚爵官奉瓚跪進上執瓚祼地訖以瓚授奠幣瓚爵官進幣瓚爵官奉幣跪進上執幣獻幣以幣授奠幣瓚爵官奠于案引儀唱俯伏興平身上出戶次詣各室上香祼鬯獻幣竝如上儀降自阼階復位少頃行初獻禮禮儀使前導陞自阼階詣第一室尊所西向立登歌樂作如初儀進幣瓚爵官酌醴𨣧奉爵跪進上執爵獻爵以爵授奠幣瓚爵官奠于神位前大祝進讀祝文訖引儀唱俯伏興平身上出戶次詣各室爵獻竝如上儀訖降自阼階復位謁者引亞終獻官行亞終獻禮上曰齋祝多新進生疎者承旨二人進去檢飭無令勿儀也行亞獻禮如儀訖上敎益運曰祭享樂作所貴乎希音緩節而迎神九成則稍欠徐緩猶未盡善至於送神則反涉太緩有非申飭之本意分付典樂後勿如是之意申飭可也禮儀使啓請詣飮福位飮福訖降復位行四拜禮仍詣望燎位燎訖禮儀使跪啓禮畢還御齋殿少頃左通禮跪啓外辦上改具遠游冠絳紗袍乘輿由東門以出至降輿所降輿乘輦遂進發至敦化門外上曰解嚴由敦化門入進善門肅章門協陽門還內諸臣以次退出
정조 23년
己未十月初九日辰時上御重熙堂左副承旨入侍時左副承旨沈象奎假注書李弘謙記事官李存秀洪奭周以次進伏訖上命書傳敎曰軍士房承旨入侍賤臣承命出傳右承旨鄭尙愚進伏上曰還宮時作門內禁喧如院隷輩亦不入之云旣無下敎則傳命院隷之一竝阻搪此何故也尙愚曰今番禁喧時竝與院隷之阻入亦無於前之事矣上曰近來院隷之作弊不一此則注書之責也此後各別申飭也仍敎奭周等曰今番享班如參下抄啓文臣皆着朝服此後則轉相告諭使之勿着也命書榻敎曰王大妃殿進御桂香飮自今日一貼式限三貼煎入命退承史以次退出
정조 23년
行都承旨李集斗坐行左承旨李書九坐右承旨鄭尙愚坐直左副承旨沈象奎坐右副承旨徐有聞坐直同副承旨金履永坐注書洪奭周仕金啓溫仕直事變假注書尹孝植仕
정조 23년
藥房都提調李秉模提調金文淳副提調李集斗啓曰親享太廟聖慕克伸侵曉回鑾勞動旣多伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 23년
徐有聞啓曰來十一日專經文臣殿講日次矣敢稟傳曰專經武臣殿講日同爲之漢學殿講亦於同日爲之而專經講以正音應講則漢學講自可兼行以此分付可也
정조 23년
徐有聞啓曰臣有聞依定式進詣香室奉審香祝樻祝板袱子則精潔之意敢啓傳曰知道
정조 23년
以京畿監司徐鼎修狀啓各邑新舊災頉中不得不加分俵處更爲査櫛約綽加俵令廟堂稟處事傳于李集斗曰依狀請施行事回諭
정조 23년
以壯勇營習陣單子傳于鄭尙愚曰後日次爲之
정조 23년
有政吏批判書徐龍輔參判李祖承參議尹光普進行左承旨李書九進以閔昌爀爲大司諫金憙爲內醫都提調鄭日泰爲孝陵別檢徐有敎爲氷庫別檢注書單洪奭周仍任事承傳
정조 23년
兵批判書李在學進參判金履翼病參議朴奎淳病參知李貞運入直右承旨鄭尙愚進以李邦榮爲同知金衡柱爲親軍衛別將金璿爲全羅左水使金得成爲漢江別將同知李潤淵大護軍崔夢嵒護軍李益運李周憲副護軍金命鎰竝單付
정조 23년
鄭日泰遷轉代以尹孝植爲事變假注書
정조 23년
李集斗以戶曹言啓曰景福宮神武門改建吉日令日官池景喆推擇則今十月十二日卯時爲吉云以此日時擧行何如傳曰允
정조 23년
鄭尙愚以兵曹言啓曰今十月初十日立冬改火進上時宗廟署社稷署永禧殿永寧殿景慕宮毓祥宮宣禧宮依例改火奎章閣議政府承政院漢城府一體頒火之意敢啓傳曰知道
정조 23년
鄭尙愚以兵曹工曹漢城府御營廳言啓曰臣在學臣昇源臣義弼臣得濟今日宮城都城巡審時鷹峯下後苑主脈補築處眼同看審則修築之土石莎草如前完固左右水道疏導處亦爲無頉之意敢啓傳曰知道
정조 23년
鄭尙愚以兵曹言啓曰卽伏見黃海監司朴基正兵使鄭學畊狀啓則道內各邑鎭團束軍兵今秋官鎭門聚點時分遣裨校使之摘奸則器械服色或破傷火藥或不猛故各該邑鎭次知監色等從輕重棍治後執頉軍物火藥修繕改搗之意嚴飭爲辭矣軍器什物係是陰雨之備而常時不能修改致有此執頉之擧其在戎政誠甚疎忽執頉邑鎭當該守令邊將竝從重推考何如傳曰允
정조 23년
鄭尙愚以左邊捕盜廳言啓曰本廳從事官李源亨身病甚重勢難察任從事之任今姑改差何如傳曰允
정조 23년
沈象奎以義禁府言啓曰江原監司南公轍狀啓內三陟前營將張宅基罪狀令攸司稟處事啓下矣張宅基以忠壯將方在入直云待替直拿囚之意敢啓傳曰知道
정조 23년
吏曹啓目粘連觀此弘文館副修撰金熙周上疏則以爲臣父今年六十有九素抱貞疾添歇無時私計不足至情未伸臣於此時若得一小邑獲遂一日之養則臣之至願畢矣特命選部許畀一窠俾盡調養之方亦爲白有臥乎所金熙周之家貧親老菽水難繼之狀卽通朝之所共知許畀一邑俾遂便養之願允合於孝理之政是白乎矣經幄之臣出補外邑事體不輕臣曹不敢擅便上裁何如判付啓依回啓施行爲良如敎
정조 23년
禁府啓目寧海前府使閔師宣原情云云問目內辭緣泛稱遲晩所當請刑是白乎矣曾經侍從勿爲請刑載在大典通編且有待判下仍爲議處照律之命待判下擧行何如判付啓依允又啓目平康縣監趙鎭宣原情云云問目內辭緣泛稱遲晩所當請刑是白乎矣旣有待判下仍爲議處照律之命待判下擧行何如判付啓依允又啓目三陟前營將張宅基原情云云問目內辭緣泛稱遲晩所當請刑是白乎矣旣有待判下仍爲議處照律之命待判下擧行何如判付啓依允
정조 23년
戶曹參判尹東晩疏曰伏以親祼太廟聖孝克伸侵晨回鑾玉體彌康臣民歡忭曷有其極仍伏念臣姿性庸陋才識蔑裂幸竊科第遭逢明時猥荷拂拭之恩內外踐歷已踰涯分頂踵毛髮罔非造化每登文陛天語溫諄記念臣兄推及臣身臣於是不覺感涕之被面闔門相對頌祝無地惟以不憚夷險趨走奉承爲一分報效之道而其奈愚迷之質不足備數於任使衰病之軀無以陳力於班行辜負實多悚蹙恒切榮途一步斷念已久矣迺者猥忝近侍之列適當御製碑本親受之時亞卿陞擢地部除旨竝下於一日臣拜命驚惶靡所措躬不知如臣賤品何以得此於聖朝也嗚呼觀津舊鄕徽躅尙留河濱遺址聖蹟復闡維臺維泉貞珉載屹聖慕克彰於追遠寶籙永垂於來許此實今古曠絶之盛擧在廷臣僚莫不揄揚而贊成州人士女擧皆瞻仰而欽頌盛德至善於乎不忘之思此可見矣今臣不過是陪進往來該房擧行而已此乃臣分之當然初無微勞之可記而承宣之前後除命皆出特恩秩職之次第寵擢曲費聖念臣適在喉院雖不敢效古人循墻之義而私心踧踖當如何哉噫罔功受賞昔賢攸戒宮人任能惟帝其難今臣以無功蔑能之蹤顧安敢晏然蹲冒若固有之重貽淸朝之羞仰累則哲之明乎時値動駕義重陪扈雖不得不章皇出肅而兢蹙之情歷日靡定玆敢略控短章仰瀆崇嚴伏乞聖慈俯垂諒察特命還收臣新除爵秩以重公器以安微分千萬幸甚臣無任云云答曰省疏具悉卿其勿辭行公
정조 23년
行都承旨李集斗坐行左承旨李書九坐右承旨鄭尙愚坐左副承旨沈象奎坐右副承旨徐有聞坐直同副承旨金羲淳坐直注書洪奭周仕金啓溫仕直事變假注書尹孝植仕
정조 23년
徐有聞啓曰來十六日日次儒生殿講日次矣敢稟傳曰文武臣殿講日同爲之處所熙政堂爲之可也
정조 23년
沈象奎啓曰卽者義禁府都事來言時囚罪人趙鎭宣閔師宣張宅基等當爲議處照律而判義禁洪檍知義禁趙鎭寬身病猝重次堂例不得擧行云判義禁洪檍知義禁趙鎭寬竝卽牌招何如傳曰令赴坐次堂擧行可也
정조 23년
李集斗啓曰同副承旨金履永今日不爲仕進卽爲牌招何如傳曰許遞前望單子入之待下批牌招察任
정조 23년
備忘記全羅左水使金璿下直長弓一張長箭一部片箭一部筒兒一箇賜給
정조 23년
以曺命楫囚單子傳于沈象奎曰時囚今日捧供待判下仍令赴坐堂上草記照律
정조 23년
以平安監司韓用龜啓本罪人金商岳咸從府到配事判付內啓下義禁府爲旀此狀啓之姑爲留中蓋爲法則施而情可恕放送施以奪告身之律爲旀其外諸人之竝勘事關夜禁欲用一切之典而首犯旣放餘亦罪名以次律施行爲良如敎
정조 23년
禁府啓目原州前判官喪人趙鉉原情云云問目內辭緣泛稱遲晩刑推得情何如判付啓除刑推議處爲良如敎又啓目濟州前牧使曺命楫原情云云傳旨內辭緣泛稱遲晩所當請刑是白乎矣曾經閫帥勿爲請刑載在大典通編議處何如判付啓依允又照目向前趙鎭宣亦定配罪人之子葬給暇旣是法外則固當嚴飭捉還是白去乙任其留滯不卽督還竟至物故於渠家者揆以法意殊極可駭以此照律罪杖八十收贖奪告身三等私罪奉敎逃躱在於前官時揆以法理不可勒勘當律兺不喩仍爲物故亦非該倅之所知以公罪功減一等爲良如敎又照目向前閔師宣亦境內津民之漂流初不詳探其死生只憑洞任之來告輕先報營致使莫重登聞之事終至爽實之境揆以法意誠甚駭然以此照律罪杖八十收贖告身盡行追奪徒二年定配私罪奉敎錯報非瞞報詐律豈當乎卿等推考律官更觀前頭當嚴治該囚段削職放送以嚴邊政爲良如敎又照目向前張宅基亦潛入鬱島法意至嚴奸民冒犯若是狼藉則固宜摘發報營窮覈重繩而矇不覺察終至現發於他道者誠極駭然以此照律罪杖一百收贖告身盡行追奪私罪奉敎一時兼官稍異於該倅罷職放送爲良如敎
정조 23년
李書九以吏曹言啓曰贈諡翼憲公李文源延諡今十月十四日定行於京畿加平地云矣敢啓傳曰知道
정조 23년
鄭尙愚以兵曹言啓曰今十月十一日武臣賓廳武經講書時訓鍊院判官申惠周徐益修主簿徐良輔軍器寺判官李運祥三略不通訓鍊院主簿諸景彧六鞱第一卷不通竝依定式推考警責何如傳曰允
정조 23년
鄭尙愚以訓鍊都監言啓曰本局分授都城彰義門西邊第五城廊近處體城三間許頹圮處今十月十二日爲始改築之意敢啓傳曰知道
정조 23년
沈象奎以義禁府言啓曰時囚罪人趙鎭宣杖八十收贖奪告身三等照律公事判付內以公罪功減一等事命下矣趙鎭宣功減一等杖七十以公罪收贖放送之意敢啓傳曰知道使之待城門開還官可也
정조 23년
沈象奎以義禁府言啓曰時囚今日捧供待判下仍令赴坐堂上草記照律事命下矣時囚罪人趙鉉江原監司南公轍啓本內退却黃哥之呈狀任他元家之勒葬已難免扶抑之失而境內頑班敢肆武斷而不能禁斷者亦不可無罪令攸司稟處罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖矣趙鉉杖八十收贖奪告身三等放送何如傳曰允如有功議各減一等可也
정조 23년
沈象奎以義禁府言啓曰時囚今日捧供待判下仍令赴坐堂上草記照律事命下矣時囚罪人曺命楫傳旨內年例封進藥材靑皮等三種初非稀貴之物商舶私貿依舊絡續而莫重御藥所用連年闕封者事體道理俱極可駭令該府拿問重勘罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣曺命楫杖一百收贖告身盡行追奪放送何如傳曰允如有功議各減一等可也沈象奎以義禁府言啓曰因江原監司南公轍啓本漢城府覆啓內元有朋趙鉉俱是朝官令本府處之事允下矣趙鉉今方待命拿囚元有朋下去江原道原州地云依例發遣府羅將拿來何如傳曰允
정조 23년
己未十月十一日辰時上御便殿左承旨入侍時行左承旨李書九記事官金啓溫記注官承膺祚記事官李存秀以次進伏訖上敎存秀曰爾家延諡在何日耶存秀曰在於十四日矣上曰欲於何日下去耶存秀曰明日欲爲下往矣上曰不必陳疏徑出明日直爲往來可也仍敎書九曰草記一事昨日大臣筵奏後似當以此爲例矣書九曰廟堂事甚憫然臣不知何以承當矣上曰本司坐起何當爲之耶書九曰姑未定期矣命書公事判付訖又命書榻敎曰王大妃殿進御桂香飮自今日停止命退承史以次退出
정조 23년
行都承旨李集斗坐行左承旨李書九坐行右承旨李基讓坐直左副承旨鄭尙愚坐右副承旨徐有聞坐同副承旨金羲淳坐直注書洪奭周仕金啓溫仕直事變假注書尹孝植仕
정조 23년
李集斗啓曰左副承旨沈象奎今日不爲仕進卽爲牌招何如傳曰許遞前望單子入之待下批牌招察任
정조 23년
鄭尙愚啓曰昨日廣州府災結加請稟處擧條中有一字誤書處臣之矇然捧入不勝惶悚原擧條改付標以入而當該注書所當重勘本院請推之外無他可施之罰何以爲之敢稟傳曰爲先推考
정조 23년
承旨前望單子入之李基讓落點
정조 23년
傳于李集斗曰向見附奏知其所愼之難强間從內閣問訊而老人之調補莫若蔘料連山領府事家遣御醫持藥物問病以來
정조 23년
傳于李書九曰金領府事兼帶內局之任許副前望單子入之
정조 23년
以宣傳官鄭周誠狀啓江華府給代木預賣首犯偏裨金有安嚴棍事傳于金羲淳曰經歷擧條中鄭哥何乃不爲擧論宣傳官捧納承旨推考此狀啓還下送
정조 23년
以兵曹監軍單子傳于鄭尙愚曰在外郞廳改差令該曹口傳差出
정조 23년
吏曹口傳政事以韓致海爲兵曹佐郞
정조 23년
李書九以吏曹言啓曰贈諡襄靖公邊協贈諡襄惠公邊應星延諡今十月十九日竝爲定行於京畿廣州地云矣敢啓傳曰知道
정조 23년
李集斗以戶曹言啓曰景福宮神武門改建之役今已完畢之意敢啓傳曰知道
정조 23년
鄭尙愚以備邊司言啓曰卽見水原留守徐有隣災實狀啓則以爲本府穡事摠以論之則優可謂之中熟如此之歲只當以事目災量宜分俵而秧苗被旱枯損不得移揷者有之堰畓因醎消瀜不得刈取者有之又有最晩移未發穗之類合而計之則恰爲一百四十結地部劃下二十結外一百二十結特許加劃事請令廟堂稟旨分付矣本府地多沿野晩移之稍夥事勢固然流來舊頉前雖蠲減今災加請亦不爲過依所請施行以爲一一均俵之地何如傳曰允
정조 23년
李基讓以義禁府言啓曰平安監司韓用龜啓本咸從府定配罪人金商岳到配事判付內放送施以奪告身之律其外諸人之竝勘事關夜禁欲用一切之典而首犯旣放餘亦罪名以次律施行事命下矣金商岳告身盡行追奪放送事分付該道道臣而前監察李龍柱丁藎祖李弘源尹東壽張彦極鄭時善柳豐逵洪聖源朴魯榮李仁行李基岳等以次律前勘杖八十竝以公罪施行何如傳曰允
정조 23년
李基讓以義禁府言啓曰趙鉉杖八十收贖奪告身三等放送草記批旨內如有功議各減一等可也事命下矣趙鉉十二代祖胖開國功臣云功減一等杖七十收贖奪告身二等之意敢啓傳曰知道
정조 23년
李基讓以義禁府言啓曰曺命楫杖一百收贖告身盡行追奪放送草記批旨內如有功議各減一等可也事命下矣曺命楫八代祖繼商靖國功臣云功減一等杖九十收贖奪告身四等之意敢啓傳曰知道
정조 23년
應敎尹序東副應敎趙弘鎭持平金熙洛副校理洪樂安閔命爀正言李東冕修撰朴崙壽南履翼副修撰曺允遂金熙周啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之盛德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起籍爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿移置思之及此每不覺懍然又於年前有出置城外之命使亘古所無之逆任便居住於城闉咫尺之地此已萬萬驚心而及承今番下敎始知入置京第已多年所繼而有出置罪名命釋之擧噫綸音頒下之後此賊之由來罪惡尤極彰著而今日之意外處分反歸寬假當初全宥之命雖蒙收還畢竟命釋之擧大失刑政神人憤菀由是益激宗社之虞憂從此轉深三尺之章有不可一刻容貸請亟寢罪人鄭致達妻出置罪名命釋之音依前還發配所仍令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者唯國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天祐宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後四字刀削凶謀逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕罔念國恩之圖報徒知凶賊之力護耇輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積至於前後凶逆之十五字刀削媾姻附賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典十三行刀削答三司曰不允六字刀削
정조 23년
持平金熙洛正言李東冕啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占臺府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕類沮遏代聽之逆皆其部曲則亂本凶圖甚於耇輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種快施邦刑獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書竝皆付丙未露之端緖全不究覈獄體疎虞寧不寒心到今追究之道惟在親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂人理臣分乎只緣臣等不忠無狀懲討後時應行适雲之例尙且得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦澤不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌一行刀削凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡有萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥三字刀削已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰而況渠五字刀削逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討快行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖七字刀削鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦憲萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孽之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭八字刀削與同死生之說旣已遲晩顧瞻他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迂路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚夬正王法噫嘻痛矣亂臣賊子從古何限而豈有若九宗之窮凶極惡至妖絶憯者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沬飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答兩司曰不允
정조 23년
正言李東冕啓曰罪人克觀以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀更令王府嚴鞫得情快正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典噫世道日下人心漸溺至於姜彝天輩出而亦一變怪也姜彝天則本以妖邪之性薄有啁啾之技剽取稗官浮淫之辭幻出市徒佻儇之態招誘遠近而或以術藝相衒糾結黨與而輒以標號相加而騙取貨物旨意閃忽假說謊怪之事煽動妖誕之說而敢於顯露之餘反爲拔足之計前後情狀節節狡慝而如金履白誕妄陰邪之類又從以趨附使令之不暇托爲師弟而傳播邪說誘引徒黨而慫慂奸計京鄕焉出沒而甘作倀鬼晝宵焉綢繆而聽其指嗾其他至妖至邪之情殆有浮於彝天至於金鑢本以憸邪之徒投入妖陰之藪招呼容接爛熳同歸往復𧬈訿視若同胞者渠去來和應互相連肚者渠及夫發告之共議益見情跡之難掩與彝天一而二二而一者也伏惟大明中天物無遁形而特推欲竝生之化俾躋咸與新之域有此酌處之命而第念渠輩雖是幺麽白徒而亦簪纓之裔也其詖淫之所漸染心術之所陷溺始若誘人而餂貨轉至捏妖而煽訛一此不止實有方來難言之慮在聖人辟以止辟之政決不可不嚴杜其漸以示生道殺人之義而不由王府徑付秋曹已是失刑之大者且未及窮覈遽已發配妖黨何以知畏民志何以底定請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌答院曰不允
정조 23년
大司諫閔昌爀疏曰伏以臣父母生之而未卒養聖主育之而得移孝區區願忠如斯而已但以空疎滅裂百不猶人內而不能贊襄皇猷外而不能稱塞分憂薄典畿邑便速民訴而及夫道査事實倒置以至道臣之執而爲證盛論臣同歸壓良之失凡以叛奴之告其主反罪其主而恬不爲怪則幾何不君臣之分亦將凌夷乎嗚呼臣家世不幸凶逆近出而以臣之趨向不侔貽書先絶之故遂激當時之駴機而轉成後來之談囮無一申理有百哆侈小修當分則衆隨而譏之略涉獨斷則人得以擠之進跼退踧左右昧宜誠悲其未招之魂矣臣因屛息葆光不事苟辨隱痛永疚無望進取而只以獨善自好爲罔墜家聲之第一義紆靑而拖紫夢想之不到而幸際我殿下特達之恩以臣窮無所歸宛轉塡壑之命獲廁周行一紀而有餘矣過踰涯分召致殃咎乃理之常臣不足自恤而其於辱淸朝而玷名器非細故也臣實欲斂跡而退以快人心而低徊戀結不知所出今者薇垣長官之命忽下於千萬意望之外惝怳震惕五內失守不知所以自措也以言議風裁則最居人下以情地望實則大乖物議而在聖簡貽濫授之累於臣分招冒據之譏則臣何敢晏然自在而伏況年前承敎之後不言之臺端自成鐵限則又何敢顧戀榮途不圖蘄免而乃已乎伏乞聖明俯垂諒察亟許鐫改焉臣旣辭其任敢論言責而不得以結轖于中不能按住者爲殿下一陳之嗚呼伏惟我元子宮繼千一河淸之運而膺億萬生靈之望睿質夙就文思穎達其將長發其祥永綏天祿矣凡在臣鄰愛德祝釐之忱大小惟均而伏況以殿下軫宗祊之托念貳極之重訓迪成德宜無所不用其極然臣愚過慮竊恐保護踰於矜式口體先於性質或使暬玩昵御雜進而汨其心目拂士正人罕接而間其薰陶致失蒙養之方而易缺群黎之心也小以喩之則臣卽故家家傳之老僕也方當主勢孤弱群奴桀黠深憂永圖有不足以言語道者矣竊瞯聖上不遺裕昆之道敦召林下宿德之士旁求野外蘊櫝之人思與之共導睿質益篤邦祜臣何足以仰贊而第伏見山林倚毗之賢尙遲于于而進草茅延攬之彦未見逐逐而來以至隷講之筵莫覩彙征之美豈非昭代之欠典乎伏願殿下內而益懋克儉而克勤以盡導迪之方外而毋忽勞徠而招延俾各矯揉以正而時以政事注措之符君德而合時宜者辟咡而詔之以爲博經傳而賅物事巨細無遺之敎焉嗚呼明義一書卽我東麟史也凡藉手而事殿下者舍是書而奚以哉有一反是則冠裳而禽獸也若論今日是果何如世道耶平居無事則口是心非而束閣不觀出而要世則假義而夸名躐等媒進滔滔一世皆入於其然不然之間朝象之不靖民志之不壹職由是也殿下於是徒軫龍蛇而赤子不念羸豕之躑躅喣濡失於涵貸剛克欠於乾斷以致義理晦塞日月薄蝕不復知有大書特書之大文字於天地之間嗚呼痛哉殿下闡明聖學扶奬道敎固無遜於古昔聖哲而臣竊謂文勝武弱正如齊魯之委靡而其流之弊有所云洋學者出而將竝與僅存之人紀而滅絶之豈不岌岌乎殆哉邪學卽治世之孽芽而大明之螮蝀也若使懲討必行而不掩以私儒術克明而各安所樂則舍康莊而趨岐路宜無是理儒術上闡明則殿下固已盡矣而懲討之不嚴卽所以茫無隄防而駸駸至於正道茅塞而邪說橫流也臣非敢苟尋俗套謄傳故紙伏願殿下罪其罪而人其人使忠逆分門薰蕕異室毋違大聖人四罪而天下咸服之休焉嗚呼上天之載無聲無臭四時成焉萬物育焉惟我殿下以天縱之聖御君師之位體天行道治化盻蠁則爲今日臣子者咸囿於樂育陶鎔之內而不敢贊一辭正如七十子之服孔子也然奈之何義理不明倫綱墮地粤自戊己以來手勢蹈襲凶謀傳授至使聖德未闡聖志難明而聖誣益憯臣雖剖心瀝血無以洩其憤痛之萬一也惟我殿下睿學之精一而剖析於毫釐聖孝之源百而盡美於節文允矣人倫之至合乎天理之明誠意之惻怛大義之光正足以有辭於天下後世是豈小人之腹所可蠡測哉太廟之親祼不以寒暑而代攝園陵之展誠每當春秋而躬將兢兢於重祀典之禮孜孜於順慈旨之誠推以格天之睿孝祗行遷園之縟禮情文儀物莫不畢擧而惟彼華城一區密邇仙寢處三南喉呃之要而無名山大川之限則設百雉崇墉之固爲萬世控護之圖者事蓋有待而非得已也伏況財發內帑而不費經用之力丁皆雇役而兼寓濟荒之策八域晏然四載告功此殆亦天地神人之所默佑而無異辭於天下後世者也瞻北壇而復雪之義難忘眷西京而風泉之思每切奬忠義死節之士而扶植頹綱錄淸白尙廉之裔而勸勵貪夫愼爵賞以杜倖門奬廉恥以勸骪骳至於重農之德音蠲稅之恩綸歲以旁午無遠不曁而一雨一暘每關聖衷田功康功克念民天宵衣旰食罔敢或忽殿下之於孝理政化殆無餘蘊而以論儒敎則稗官奇文不使購於燕市聖經奧旨惜未發於前人刊印屢行發揮益明而挹杏壇絃誦之音標考亭淵源之美崇是書而明其志導一世以棫樸檏菁莪之化正所謂聖德神功不在禹下而又於春秋之書修明而表章之永使邦之俊乂鳥習而蛾述必以是焉比屋而將不昧於君君臣臣大一統之義有君而無臣非謂無志士之惑而殿下之於崇儒重道可謂駕軼三代矣至若聲色芬華之微何嘗爲累於燕濩之地乎嗚呼我殿下之含恤茹痛四十年如一日聖心無樂乎南面而錦繡不御於褻服聲樂不近於燕處常御之室不施華采大布之服每至屢澣鵷班有禁綃袍羽林皆揷假貂而島夷之器玩不入於常供唐肆之紋緞永絶於服御眷眷治民之謨而未明求衣懇懇求賢之方而不遑當食迷離荒樂之漸無從而入曷不盛哉曷不休哉嗚呼大堯之協和萬邦舜禹之乃孝乃儉湯文之不邇聲色孔朱兩夫子之闡明道義惟聖上兼而有之而眞實踐履是誠宗社臣民萬億年無疆之福此臣所以歌詠蹈舞恥比隆於漢唐頌匹美於殷周而只恨才乏黼黻而力未賁飾導達德意陶寫歌頌而其奈戊己餘孽種下生種梟音不改狼心相傳政令一下而煽動群疑綸綍一頒而誑惑衆聽周之營洛謂之築怨虞之命官謂之賄成夏禹之克儉而擬之以奢侈武王之不邇而譏之以聲色恩言之誕敷而謂之虛文德敎之光明而謂之以外飾甚至以大聖人以禮制情之孝而敢欲漫漶之毁畫之長使聖德志事瞹然不顯而至于今無一介臣挺身聲討而罪人斯得辨聖誣於千載之下明聖德於百王之上者嗚呼痛矣聖度太寬王綱太恢好生之德及於群醜正宜革心歸化同我太平而舊染不悛凶肚益肆倡訛言而誣聖德指無而謂有架虛而鑿空遂敢以尊聖德辨聖誣謂之以承望而諂媚嗚呼國家何所負於此輩而乃忍若是此而不已則懲討之法有名無實而明義之書無地可讀臣所以寤寐腐心思欲手剔而口臠也伏願聖明不以人廢言以臣瀝血之章昭示中外使奸萌折而妖氛息以爲宗社臣民之幸焉臣無任云云省疏具悉首言貽謨與求賢之道爾言甚好當留意於是其餘諸件有其然處亦有不然者爾其勿辭察職
정조 23년
己未十月十二日辰時上御誠正閣諸承旨持公事入侍時行都承旨李集斗行左承旨李書九右承旨鄭尙愚右副承旨徐有聞同副承旨金羲淳記事官洪奭周金啓溫記注官金景煥承膺祚直閣金近淳以次進伏訖書九曰吏房無公事矣上曰禮房書香室代押單子可也有聞書代押書九曰吏曹郞廳以翼憲公李文源宣諡事今日出去而下直單子未下故不得發往云矣上曰除下直肅拜使之出去可也集斗無公事先退尙愚讀奏水原留守徐有隣狀啓災結加請令廟堂稟旨分付事京畿監司徐鼎修啓本時囚罪人同推開坐事江原監司南公轍啓本罪人私奴五男旌善郡到配事命書判付訖上曰昨日金商岳等有放釋之命矣蓋伊時監察輩雖以懲毖之意亟用一切之法而多人之一時抵罪終涉可矜時任備郞中時帶實職者備郞之任竝姑改差其代以其時武監察之落仕者隨窠權付趁卽區處好矣以此分付可也有聞曰專經講漢學講有兼行之命而專經文臣旣以正音應講則漢講自在其中而其外文臣之初不入參於專經講者亦多其人此則應講與否當何以爲之乎上曰專經講員外如抄啓文臣之不入於專經講者以老乞大使之應講可也羲淳曰儒疏之來呈者過三日則捧納與否例爲決定而日前京外儒生以沂川書院追享事呈疏到院此則當爲退却矣上曰詳問其疏事實可矣尙愚曰俄於閤外中樞府錄事來言李判府事旣伏承向日筵敎故今日下往原州地省掃云矣命書傳敎曰李判府引中書大臣之間得就間西樞者楸行從便往來之故例有筵懇許之今日欲發行云沿路雖不支應大臣親山省掃時澆奠床依例措備之意下諭東伯又敎曰今見故判書金尙集致祭祭文非但事蹟之多有沒實文亦不能善作此重臣自在宮官稔知其人間處銀臺益悉本末擢至崇秩眷注頗篤今於賜祭之文不可如是草率使之改撰以入事分付仍命退諸臣以次退出
정조 23년
己未十月十二日辰時上御重熙堂右副承旨入侍時右副承旨徐有聞記事官金啓溫記注官金景煥承膺祚檢校直閣徐榮輔以次進伏訖上曰俄者金商岳以下諸監察旣令次律施行則以削職捧傳旨豈成說乎當初勘律旣用私罪則因其已勘之律以公罪施行自當爲次律以此擧行事分付騎郞適有窠其代以實職人移擬仍以文監察中落仕一人先爲甄復蔭監察人亦令銓曹次次收錄事分付仍敎榮輔曰卿之踐歷可合陞資矣奉朝賀近方在京乎榮輔曰恩資罔非踰涯不勝惶隕臣父近有疾病甚苦矣上曰御製校正今方幾何爲之耶榮輔曰今方連爲校寫之役矣上曰本邑如有不得不往來之事則從便往來可也命書榻敎曰王大妃殿進御順氣養胃湯自今日一貼式煎入命退諸臣以次退出
정조 23년
己未十月十二日午時上御重熙堂左承旨入侍時行左承旨李書九記事官洪奭周記注官金景煥承膺祚以次進伏訖上曰疏儒今已退去乎書九曰姑未退去矣上曰已受太學謹悉云乎書九曰然矣上曰緣何而有配享之議云耶書九曰臣亦未詳知而洪命夏旣是名相且其兄故監司命耇已爲配享故似因此而然矣上曰書院事旣屬禁令除非士林大同之論不可以常格言者則何可呈徹乎令政院曉諭儒生使之退去也仍命退承史以次退出
정조 23년
己未十月十二日申時上御重熙堂坐直承旨入侍時同副承旨金羲淳記事官金啓溫記注官金景煥承膺祚以次進伏訖上曰坐直一人誰也羲淳曰右承旨李基讓矣命書傳敎曰使行先來狀本出來而勅行順付於使行回便云然則進賀兼謝恩當於冬至行兼付而冬至使爲謝恩使乎明日籌坐詳議草記事言于廟堂仍敎曰籌坐時招致首譯輩詳問可也又命書傳敎曰嘗聞古有一儒臣封章輒百拜以實頭辭謹百拜之語及老而筋力不逮則減爲五十拜又改頭辭以謹五十拜近有一重臣按藩着名於狀本也番番必盥手正衣冠視諸以軍銜辭樞銜借他手塡己名者其敬謹縝密與疎闊顚錯不啻較三十里而已安得不爲重臣深惜之然而飭旣施前上護軍金載瓚敍用仍命退承史以次退出
정조 23년
行都承旨李集斗坐左承旨未差行右承旨李書九坐左副承旨鄭尙愚坐直右副承旨徐有聞坐直同副承旨金羲淳坐注書洪奭周仕金啓溫仕直事變假注書尹孝植仕
정조 23년
徐有聞啓曰來十八日專經武臣殿講日次矣敢稟傳曰爲之
정조 23년
承旨前望單子入之曺允大落點
정조 23년
以漢城左尹姜彝正初度呈辭傳于李書九曰詞訟劇地委屬可悶許遞其代今日政差出
정조 23년
鄭尙愚以備邊司言啓曰傳曰使行先來狀本出來而勅行順付於使行回便云然則進賀兼謝恩當於冬至行兼付而冬至使爲謝恩使乎明日籌坐詳議草記事言于廟堂事命下矣祔廟勅旣爲順付於回還使臣進賀謝恩竝當兼付於今番冬至使行使名以進賀兼謝恩使稱號三使臣令該曹隨品更爲差出進賀方物一起亦令該曹照例磨鍊祔廟賀表順付謝表及方物入送咨文令文任及知製敎卽爲撰出何如傳曰允
정조 23년
有政吏批判書徐龍輔參判李祖承參議尹光普進行左承旨李書九進以李基讓爲進賀兼謝恩副使兼掌令單具得魯以尹行元爲左尹徐美修爲禮曹參議鄭時善爲禮曹佐郞
정조 23년
以進賀兼謝恩正使望筒傳于徐有聞曰依近例一品重臣中擬入事分付
정조 23년
吏批再政以金載瓚爲進賀兼謝恩使
정조 23년
兵批判書李在學進參判金履翼病參議朴奎淳入直參知李貞運病左副承旨鄭尙愚進啓曰知訓鍊今當差出而當品中擬望之人乏少從二品竝擬何如傳曰允以徐有大爲知訓鍊尹東晩爲副摠管李殷錫爲忠翊將洪命龍爲植松萬戶上護軍金載瓚護軍李基讓姜彝正副護軍金履永竝單付
정조 23년
以咸鏡監司具㢞狀啓薦新生文魚生大口魚限內不得封進惶恐待罪事傳于李集斗曰勿待罪事回諭
정조 23년
以咸鏡監司具㢞狀啓進上生文魚生大口魚不得一時封進惶恐待罪事傳于李集斗曰勿待罪事回諭
정조 23년
掌令鄭澣疏曰伏以臣庸愚顓劣最居人下非但臣自知也明聖鑑之亦已俯燭矣淸朝耳目之任豈有堪承之望而濫蒙天恩屢叨匪據每當除旨之降母子相對感泣頌祝伏況前望特點恩出常格臣感激怵畏章皇出肅而間値文廟酌禮太室冬享猥廁侍臣之班獲備駿奔之列含恩知榮惟思竭蹶矢心向前不擇夷險每承賓對之命則冒沒登筵而絲毫蔑效徒增罪戾醜拙畢露輒勤誨諭臣雖至愚亦有彝性惶感交切報答無地惟當益勵魯鈍少效殫竭又何敢猥陳情私以爲丐免之計而第臣老母年迫九耋素抱貞疾居常凜綴而又自日前添得寒感冷痰衝激而咳喘苦劇食飮全却而眞元大脫委頓床席氣息涔淹左右扶將惟臣一人若爲職事之所拘牽暫離母側則調治之節輒致失宜方寸煎灼不知所出玆不得不疾聲呼籲於慈覆之下伏乞天地父母特垂矜諒亟遞臣所帶之職以便救護仍治臣瀆擾之罪以肅朝綱千萬幸甚臣無任云云省疏具悉爾其勿辭救護
정조 23년
己未十月十三日辰時上御誠正閣諸承旨持公事入侍時行都承旨李集斗行左承旨李書九行右承旨李基讓左副承旨鄭尙愚右副承旨徐有聞同副承旨金羲淳記事官洪奭周金啓溫記注官金景煥承膺祚直閣金近淳以次進伏訖書九讀奏江原監司南公轍狀啓寧越府使許晊到任事集斗以無公事先退有聞讀奏黃海監司朴基正狀啓道內秋節祭設行事尙愚以無公事先退基讓讀奏黃海監司朴基正狀啓罪人同推開坐事命分書判付羲淳以無公事先退有聞曰專經講時正音冊子玉堂及譯院只有春秋詩書四書而無周易云矣上曰自譯院竝刻周易則似好矣書九曰譯院則物力猝難辦此矣上曰西庫藏書中或有之乎直閣出去考見若有之則雖一二件推移先用於今番試講可也近淳先退上曰吏曹判書入侍出榻敎奭周承命出傳與吏曹判書徐龍輔偕入進伏上曰上使依近例若欲以崇品中差送則誰有可合者乎龍輔曰除非前已往來者則又是篤老侍下人皆無可合者而僉議皆屬於昨日收敍之重臣矣上曰好矣昨日傳敎中一儒臣一重臣承宣皆知其人乎書九曰一重臣則昨聞於兵判而知之一儒臣則臣等果未知其人矣上曰儒臣卽故儒臣張顯光也古人則敬謹眞實如此至於故重臣徐有寧則非特此也多有過人之事當登筵必豫戒朔望差祭以預差亦爲齋宿此皆他人之所不能至若今番重臣事疎闊顚錯猶是愛惜語矣副使則誰當爲之乎龍輔曰昨與大臣相議而亦無無故人唯前海伯資歷可合更求其它則時任承宣中亦有其人矣上曰書狀亦當以陞品人中差送矣龍輔曰時帶久任郞人之外唯朴鍾淳朴崙壽金銑數人無故而其中或有侍下人矣上曰具得魯旣與前書狀曺錫中同榜則陞品亦似不太驟矣命書榻敎曰書狀官具得魯兼掌令下批仍敎曰使行治裝似甚窘速矣卿則先退上副使望單斯速入之可也龍輔先退上敎書九曰廟堂今無未及回啓者乎書九曰守令疏中唯前任沃川倅疏未及回啓而別無可以稟處者故姑置之矣命書傳敎曰左副承旨入侍賤臣承命出傳左副承旨鄭尙愚進伏命書掌令鄭澣疏批上曰使臣望筒催促而上使便是通望果無問議大臣之例乎亦爲知入可也命書傳敎曰都承旨入侍賤臣承命出傳行都承旨李集斗進伏命書傳敎曰右承旨許遞前望單子入之待下批牌招察任仍命退承史以次退出
정조 23년
己未十月十三日申時上御重熙堂軍士房承旨入侍時左副承旨鄭尙愚記事官金啓溫記注官金景煥承膺祚以次進伏訖上曰上使之付判樞近例何如云耶尙愚曰或以特敎或大臣筵奏後始付云矣命書傳敎曰近例之一品中上使者例付判樞進賀兼謝恩正使金載瓚判中樞下批事分付仍敎曰判樞單付入直堂上例若不得擧行則自政院政官請牌待朝開政可也上曰曺允大何故違牌乎尙愚曰似以前海伯時勘罪事引義矣命書榻敎曰違牌承旨許遞前望單子入之上曰昨以故重臣金尙集致祭文使之改撰矣所改撰者又不免沒實如宮官淮陽東伯承旨知申時所被恩數何如而禁苑賜酒輦路祗迎皆係特恩至於乙巳禁堂時筵奏可見所執之牢確且其文學之屢備顧問筆劃之亦近眞實皆其實蹟而一不槪錄更令製進事分付於該知製敎可也仍命退承史以次退出
정조 23년
行都承旨李集斗坐左承旨未差行右承旨李書九病左副承旨鄭尙愚坐直右副承旨徐有聞坐直同副承旨金羲淳緣故出注書洪奭周仕金啓溫仕直事變假注書尹孝植仕
정조 23년
鄭尙愚啓曰進賀兼謝恩正使金載瓚判中樞下批事命下矣政官待開門牌招開政何如傳曰允
정조 23년
以戶曹參判尹東晩初度呈辭傳于李集斗曰與未肅拜亞尹許遞令該曹明日政差出
정조 23년
鄭尙愚以兵曹言啓曰兼司僕將卞緯鎭五衛將李邦壽俱以身病無望供職呈狀乞遞領軍輪番之任不可久曠竝改差何如傳曰允
정조 23년
鄭尙愚以御營廳言啓曰因司僕寺報狀箭串場內捉虎事定將校率領砲手今月初七日出送行獵矣中豹虎一頭捉得於新峴北邊故謹此封進之意敢啓傳曰知道皮張卿處賜給賞格別單書入仍爲撤獵可也
정조 23년
鄭尙愚以御營廳言啓曰依傳敎捉虎將校及牙兵別單書入而仍爲撤獵之意敢啓傳曰知道
정조 23년
鄭尙愚以壯勇營言啓曰本營牙兵等私獵於楊州地矣大虎一頭捉得封進而捉虎軍姓名別單書入之意敢啓傳曰知道
정조 23년
兵曹啓目粘連觀此全羅前左水使趙岱啓本則公廨倉舍之頹圮旗幟舟什錚鼓之毁傷者使虞候洪禹九土校金夢瑀幹役今纔告成論賞一款令該曹稟處亦爲白有臥乎所今此軍物之新備者數旣不多公廨之改建者亦與新建有異則監董人之論賞未免屑越置之何如判付啓公廨百餘間之修繕可謂大修擧虞候洪禹九依例加資土校亦爲成給帖加以爲奬勸之地爲良如敎
정조 23년
應敎尹序東副應校趙弘鎭持平金熙洛副校理閔命爀洪樂安正言李東冕修撰南履翼朴崙壽副修撰曺允遂金熙周啓曰請亟寢罪人鄭致達妻出置罪名命釋之音依前還發配所仍令王府夬正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上二行刀削答三司曰不允六字刀削
정조 23년
待平金熙洛正言李東冕啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 23년
正言李東冕啓曰請金甲島爲奴罪人克觀更令王府嚴鞫得情夬正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 23년
己未十月十四日辰時上御誠正閣諸承旨持公事入侍時行都承旨李集斗左副承旨鄭尙愚右副承旨徐有聞記事官洪奭周金啓溫記注官金景煥承膺祚直閣金近淳以次進伏訖命書傳敎曰禮房承旨馳詣宗廟景慕宮奉審摘奸以來仍敎曰禮房先退而公事則他承旨代爲讀奏可也有聞先退集斗讀奏全羅監司趙宗鉉狀啓綾州牧使沈銖到任事京畿監司徐鼎修啓本驪州反庫事各祭設行事尙愚讀奏忠淸監司李泰永啓本徒年罪人李實限滿令該曹稟處事上曰公事入之命各書判付上曰宗廟令沈周賢年老似難爲齊郞故頃令相換矣何至今不爲擧行耶卽爲分付以年少人相換可也仍命退諸臣以次退出
정조 23년
行都承旨李集斗緣故出行左承旨李尙度坐直右承旨申獻朝坐直左副承旨鄭尙愚坐右副承旨徐有聞坐同副承旨未差注書洪奭周病金啓溫仕假注書呂東植仕直事變假注書尹孝植仕
정조 23년
藥房提調金文淳副提調李集斗啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 23년
鄭尙愚啓曰行大司憲權裕未肅拜執義沈奎魯掌令南惠寬持平金熙洛柳遠鳴呈辭掌令鄭澣受由監察茶時之意敢啓傳曰知道
정조 23년
傳于徐有聞曰諸承旨持公事入侍
정조 23년
李集斗啓曰行右承旨李書九今日不爲仕進卽爲牌招何如傳曰允
정조 23년
以戶曹參議洪樂恒呈辭傳于徐有聞曰旣非緊任則何可尋單此呈辭還給
정조 23년
傳于徐有聞曰禮房承旨入侍
정조 23년
兵曹口傳政事副護軍金羲淳副司果金熙洛竝單付
정조 23년
有政吏批判書徐龍輔服制參判李祖承陳疏入啓參議尹光普進右副承旨徐有聞進啓曰判書服制參判陳疏入啓小臣獨政未安何以爲之敢稟傳曰只出緊任以李基讓爲戶曹參判曺允大爲右尹李義述爲聞慶縣監宗廟令沈周賢工曹佐郞李羲文相換左尹曺允大右尹李翊模
정조 23년
兵批判書李在學進參判金履翼病參議朴奎淳入直參知李貞運病左副承旨鄭尙愚進以李運春爲兼司僕將閔爲五衛將元道英爲全羅左水虞候判府事單金載瓚護軍李性淵曺允大尹東晩尹行元竝單付全羅左水虞候洪禹九今加折衝加資事承傳
정조 23년
再政吏批參判李書九進以申獻朝爲承旨李義弼爲刑曹判書尹行元爲刑曹參判崔熽爲社稷令鄭芝春爲智陵直長故執義韓元震贈吏判例兼正卿贈職事承傳以李彙梧爲淑陵奉事
정조 23년
李尙度啓曰新除授承旨申獻朝卽爲牌招何如傳曰允
정조 23년
徐有聞以吏曹言啓曰今十月十四日因京外儒生金雲柱等上疏內故司憲府執義韓元震亟命有司寵之以貤爵侈之以易名事批旨內省疏具悉疏辭事係褒贈難以例批許令議于大臣以聞事命下矣謹依下敎遣郞官問于大臣則議政府左議政臣沈煥之以爲故執義韓元震以湖海豪傑之姿學有淵源才兼經綸論道訓士四十餘年蔚然爲當世儒林之所推仰若其官不踰於臺閣功未著于朝野至于今畿湖有識之士蓋多尙論而咨嗟者矣乃有京外儒生之封章請贈爵諡而許令廟堂獻議臣謹按列聖朝故事林下遺賢官不稱德而世有公議以徹宸聰則施以褒贈之典者磊落相望然而德業事功有等數亦難一以槪之矣臣竊謂故司憲府執義韓元震褒以正卿贈職之典以彰其賢且慰多士之望而如議諡一節係是非常之典未敢輕議此則置之何如云議政府右議政臣李時秀嫌不獻議云矣大臣之議如此上裁何如傳曰依大臣議施行可也
정조 23년
鄭尙愚以兵曹言啓曰卽接司譯院手本則進賀兼謝恩使赴燕時正使軍官及堂上譯官比冬至使時各加一人所騎驛馬依例加把云矣拜表今旣不遠三南驛馬勢難及期上來在前臨時加定每以兩西驛馬入把今亦依此例平安道驛馬二匹自本道擇送灣府之意該道監司處行移何如傳曰馬何加把人當減額此草記還給此後當品節使先差追改一品謝使之時皆用此例事分付譯院亦令廟堂知悉可也
정조 23년
鄭尙愚以備邊司言啓曰卽見忠淸監司李泰永災實分等狀啓則平澤等十五邑置之之次公州等三十九邑一鎭置之稍實尤甚名色不爲擧論仍以爲今歲新舊應頉災合爲四千七百八十七結二十七負五束前下事目災六百結外不足災四千一百八十七結二十七負五束特許加劃後錄諸條竝請令廟堂稟旨分付矣其一牙山貢津倉所屬七邑大同米裝載依前擧行事也其一雙樹山城軍餉米太之今春分俵於公州等五邑者爲四千四百餘石乙卯春分俵於公州等九邑者其後連以三分一還納本城而目今餘在又爲一千八百餘石安興山城軍餉米今春分俵於泰安等四邑者爲一千七百八十石乙卯春泰安分俵條之未及還納者又爲九百餘石而兩山城今春分俵條竝於秋糴時還納本城乙卯條餘在者亦令還納而其中公州石城恩津林川泰安等五邑還穀自來零星民力猶未快舒乙卯分俵一千七百餘石姑許仍留該邑待明秋輸納本城事也其一推奴徵債依例防塞事也分等依狀請施行沿峽穡事雖有些少優劣論其大體可謂一路之均豐而加請災結之爲四千一百八十七結稍違所料第伏念恤民之聖心不以樂歲而少弛至下向日特敎其在仰體德意之道若干災結不必靳持依所請施行仍爲嚴飭均俵俾無把束冤徵之弊城餉事體至爲嚴重一向捧留於外邑雖甚未安五邑兩年條之一時竝督宜有軫念之道且乙卯分俵條數亦無多姑許闊狹未爲不可與牙山貢津倉七邑大同米依前裝載事及推奴徵債防塞事一體許施何如傳曰允
정조 23년
右議政李時秀箚曰伏以昨者吏曹郞官以儒生金雲柱等上疏批旨來傳于臣有議于大臣以聞之命矣其疏所請卽故執義韓元震爵諡事也臣旣猥忝臺司職當獻議而臣嘗見元震文集詆辱臣母之高祖文敬公臣尹宣擧曾祖文成公臣尹拯兩世靡有紀極今其褒贈之議在臣私義實難參論成命之下末由奉行略控短籲仰瀆崇聽伏乞聖明亟命譴遞臣職以安私心焉取進止答曰省箚具悉卿懇私義固然卿須安心視事仍傳于徐有聞曰此批答遣史官傳諭
정조 23년
吏曹參判李祖承疏曰伏以臣於見職無往非罪才不稱器動輒生疣夫豈有堪承之望而秪緣感激恩造怵畏義分有除則膺若固有之臣實自愧人謂斯何然而區區微忱惟以筋力奔奏少效塵刹之報隨行參政亦有月矣不敢爲言私丐免而臣之至懇不但通朝之所共知抑亦聖明之所俯燭臣卽一天下之鮮民早失怙恃又無兄弟依賴爲命只有祖母年迫九耋疾病沈綿氣息懍綴雖在少間之時造次離側憂悸董心近因換節之際寒暖不適素患風痰之症挾感闖發飮啖全却轉側須人臣方左右扶持末由離捨開政有命庚牌踵臨冒死違逋忙陳情懇伏乞聖慈俯垂矜諒亟遞臣所帶之職俾便救護仍治臣瀆撓之罪以肅朝綱不勝大願臣無任云云答曰省疏具悉卿其勿辭救護
정조 23년
刑曹參判尹行元疏曰伏以臣識迷才拙最居人下徼倖晩第分甘祿仕猥蒙我聖上拂拭之恩內而銓佐外而藩寄歷試前後涯分已過觸處僨誤罪戾徒積居常愧懼若隕淵谷重以年來衰邁轉甚疾病益痼已斷榮進之望惟思息補之義迺者千萬不自意前月二十八日特蒙陞秩之寵宿衛除旨考券命牌相繼而下臣聞命驚惶感懼交中而適於其時賤疾添劇轉側須人擔舁闕外恭俟重勘幸蒙日月之鑑燭特賜職名之遞解私心感惶至今攢誦卽又京兆秋官之命荐下此際臣感激恩私他不暇顧固當卽日趨謝少伸微忱而第伏念命德之器古所難愼樗散之材實非其人況臣所患泄痢之症近又倍劇食飮全却元氣澌脫房闥之間亦不能自力職固不稱病又難强左右揣量承膺無路冒犯違傲尤增悚蹙伏況詞訟劇務又不可緣臣瘝曠玆將由中之懇仰瀆崇嚴之聽伏乞聖慈天地父母諒賤臣之實狀念峻秩之愼簡亟遞臣職仍收臣陞秩之命以重公器以安私分不勝幸甚臣無任云云答曰省疏具悉卿其勿辭行公
정조 23년
己未十月十五日辰時上御誠正閣藥房入診諸承旨持公事入侍時藥房提調金文淳副提調李集斗左副承旨鄭尙愚右副承旨徐有聞同副承旨金羲淳記事官洪奭周金啓溫記注官金景煥承膺祚直閣金近淳醫官柳光翼金孝德李周憲李惟鑑吳千根以次進伏訖文淳等曰朝氣頗寒聖體若何上曰一樣矣文淳等曰寢睡水剌之節何如上曰一樣矣文淳等曰王大妃殿氣候何如上曰一樣矣文淳等曰惠慶宮氣候何如上曰一樣矣文淳曰向伏承近有煩渴之候下情焦悶矣上曰近因日候之少煖輒有此症而別無添劇矣文淳等曰醫官入診何如上曰置之命讀奏公事集斗讀奏平安監司韓用龜狀啓遺棄兒給料事渰囕燒死人恤典題給事江華留守洪明浩狀啓瑞山郡大同船無弊護送事有聞讀奏東萊府使金觀柱狀啓漂民領來差倭上船宴設行事尙愚讀奏平安監司韓用龜狀啓望前巡檢大國人出來事義州府尹李羲甲狀啓望前巡檢大國人出來事平安監司韓用龜啓本殺獄罪人等同推開坐事命分書判付訖命書右議政李時秀箚批上曰領府事之病何如云耶文淳曰初則似因落傷而添劇殆有風疾之慮雖得少歇而大體危重云矣上曰在外大臣處亦當以儒疏事收議耶集斗曰似不然矣命退諸臣以次退出
정조 23년
己未十月十五日辰時上御重熙堂都承旨入侍時行都承旨李集斗記事官金啓溫記注官金景煥承膺祚以次進伏訖上曰此下序文一本卿其依內下紙樣井間精書後卽送于內閣明日亦勿仕進可也又敎曰旣有校寫之役注書卽爲越去鑄所也命書傳敎曰吏曹受由參判許遞前望單子入之命退承史以次退出
정조 23년
己未十月十五日辰時上御重熙堂同副承旨入侍時同副承旨金羲淳記事官洪奭周記注官金景煥承膺作以次進伏訖上曰御製萬川明月主人翁自序欲令諸臣之善書者分寫屢本刻揭殿壁抄啓文臣金啓溫金熙洛李弘謙使之入來鑄所分書草本而爾亦同爲校準也賤臣承命出命書榻敎曰前假注書呂東植仍察廳任又命書榻敎曰詞訟之任不可曠務在外刑曹判堂許遞與參判未差之代今日政差出待下批牌招察任仍命退承史以次退出